效陶潛體詩十六首 四
作者：白居易
朝代：唐

paragraphs: 車家采桑婦，雨來苦愁悲。
蔟蠶北堂前，雨冷不成絲。
西家荷鋤叟，雨來亦怨咨。
種豆南山下，雨多落爲萁。
而我獨何幸，醞酒本無期。
及此多雨日，正遇新熟時。
開缾瀉尊中，玉液黃金脂。
持玩已可悅，歡嘗有餘滋。
一酌發好容，再酌開愁眉。
連延四五酌，酣暢入四肢。
忽然遺我物，誰復分是非。
是時連夕雨，酩酊無所知。
人心苦顛倒，反爲憂者嗤。